
    Bevezetés


    Képzelj el egy kutyust.

    Tegyük fel, hogy két dolgot teszel az orra elé:

    egy gyönyörű gyémántot

    és

    egy kupac kutyakakit.

    Mire tippelsz, melyik fogja felkelteni az érdeklődését?

    Bizonyosan NEM a gyémánt. Uram bocsá’, a kutyus még le is pisilheti.

    MIÉRT lesz mégis tökéletesen BOLDOG azzal, amit választott?

    Egyszerűen azért, mert a kutyus korlátozott értelme nem ér fel a gyémánt szépségének értékeléséhez.

    Tudatos választásainkat Értelmünk határozza meg, és határolja be.

    Miért egy párhuzammal kezdtem a könyvet? Azért, mert pontosan az Értelmed provokációja és kihívása érdekében írtam. Mi benne a kihívás? Az, hogy próbáld meg nem elvéteni a drágaköveket…

    És ha kezdetben nem találnál egyet sem, kérlek, ne pisild le őket, mert később, amikor megértésed gyarapszik, furcsán érezheted majd magad.

    Szánd rá az időt. Szükséged lehet rá, hogy többször is elolvasd és tanulmányozd ezt a könyvet életed különböző fázisaiban, mielőtt értelmet kezdene nyerni.

    A könyv elsődleges célja, hogy megmutassa, mekkora tudatos fejlődési lehetőség áll előtted, ha BEFELÉ indulsz, és ÖNMAGADAT, mint a teljes Univerzum szerves részét tanulmányozod.

    Készülj fel a rengeteg meglepetésre SAJÁT tudatosságod feltáratlan csücskeinek felderítése közben.

    A könyvben számos kérdést találsz. Úgy készültek, hogy felébresszék a már az elmédben lapuló válaszokat. Tudatosságod mekkora darabját vagy képes tudatos figyelmedbe vonni?


    
      Tom Chalko

      Melbourne, Ausztrália, 1999. december 4.

      A böjt 5. hete

    


    
      „Aki nem ismeri Önmagát – nem ismer semmit,

      ám az, aki megismerte Önmagát,

      már megszerezte az Univerzum

      mélységéről szóló tudást” [2]

    

  

  
    Egyszerű kérdések


    Mi a könnyebb:

    felépíteni egy házat

    vagy életre kelteni egy holttestet?

    Más szóval házat építeni vagy életet teremteni könnyebb?

    SOKKAL könnyebb a ház, mint az Élet „építése”.

    Ha egy cseppet is kételkedsz ebben, kérlek, gondolkodj el rajta alaposan. Ha teljesen biztos vagy a fenti válasz helyességében, akkor készen állsz a következő kérdésre.

    Szerinted egy ház képes lenne felépíteni önmagát, anélkül, hogy valaki megtervezné?

    Mi lenne, ha SOKÁIG várhatnánk? Végtelenül sokáig?

    Tényleg felépülne egy ház magától? Ablakokkal, ajtókkal, szőnyegekkel, parkettával, elektromos vezetékekkel, csatornával, komfortosan stb.?

    Megadhatjuk-e pontosan, mi a VALÓSZÍNŰSÉGE annak, hogy egy ház magától felépüljön?

    Tapasztalatainkból arra kell következtetnünk, hogy egy ház egyszerűen nem építheti fel saját magát. Ennek valószínűsége ZÉRUS.

    De MIÉRT nem épülhet fel magától?

    Azért, mert a ház elképzelése, megtervezése, felépítése, tesztelése és fejlesztése Értelmet és ÉRTELMESSÉGET (intelligenciát) igényel, hogy valóban hasznos legyen.

    Arra kell következtetnünk, hogy az Értelemnek és Értelmességnek léteznie kell egy ház felépülése ELŐTT, egyszerűen azért, mert a házat el kell KÉPZELNI, mielőtt akár a tervezéséhez fognánk.

    Kérlek, gondold át, hogy valóban teljesen, cseppnyi kétely nélkül megértetted-e a fenti következtetést, mielőtt rátérnél a következő fejezetre.

  

  
    Az első NAGY lépés


    Épp az imént egyeztünk meg abban, hogy Életet sokkal nehezebb teremteni, mint egy házat.

    Ha tehát egy ház önmagától való felépülésének valószínűsége zérus, akkor az Élet önteremtéséé még kevesebb!!!

    Meg kell állapítanunk, hogy az Élet egyszerűen NEM hozhatta létre önmagát. Tehát:

    Minden Életet előbb meg kellett TERVEZNI.

    Értelemnek és Értelmességnek bármiféle Élet előtt léteznie kellett. Miért? Mert az Életet előbb el kellett KÉPZELNI, azután megtervezni. Ahogyan egy házat.

    Mennyi Értelem és Értelmesség szükséges az Élet megtervezéséhez? Kevés vagy SOK?

    Biztos vagyok benne, hogy egyetértesz velem abban, hogy igazán Kimagasló Értelem kellett az Élet terveinek elkészítéséhez. Valójában olyan Kimagasló, hogy ma talán el sem képzelhetünk akkorát.

    Eddigi vizsgálódásunkat az alábbiakban összegezhetjük:

    ELŐSZÖR egy KIMAGASLÓ Értelemnek kellett léteznie – mielőtt bármilyen Élet létrejött volna az Univerzumban.

    Szeretném mind a KIMAGASLÓ, mind az ÉRTELEM szót kihangsúlyozni, mert rendkívüli Értelem nélkül az Élet egyszerűen nem fordulhatott volna elő.

    Emlékezz vissza, az előző fejezetben egyetértettél azzal, hogy még egy ház sem épülhetne fel Értelem nélkül. Azt is elismerted, hogy az Élet megtervezése sokkal nagyobb értelmet követel, mint egy házé.

    Kérlek, gondold át alaposan, hogy tényleg megértetted-e, miről van itt szó. Nem sok értelme tovább olvasnod, ha nem érted meg, vagy nem értesz egyet a fenti állítással.

  

  
    A Cél fogalma


    El tudsz képzelni egy RENDKÍVÜL értelmes valakit, aki cél és ok NÉLKÜL tervezne valamit?

    Ebből az következik, hogy az Életnek KELL, hogy legyen CÉLJA.

    A könyv további része az elképzelhető legfontosabb és valószínűleg legnehezebb kérdésre összpontosít – hogy feltárjuk és bebizonyítsuk a teljes Univerzum és különösen az Élet Célját.

    Készítsd fel a képzeleted és az értelmed, hogy kinyúlhass az eddig lehetetlennek hitt határok felé.

    Ha vállalod a kihívást, még ha csak korlátozott mértékben is, megtudhatod, mégpedig BIZTOSAN, hol a helyed és mik a kilátásaid az Univerzumban. Soha többé nem kell „hinned” senkiben és semmiben. TUDNI FOGOD. Biztosan.

    Nem szeretnéd látni az életed az elképzelhető legszélesebb távlatból? Nem szeretnéd TUDNI, mi folyik valójában a világmindenségben és MI CÉLBÓL? Miért történt? Miért KELLETT megtörténnie?

    A régmúlt sok kiváló egyénisége próbálta elmagyarázni a Cél bizonyos szempontjait az embereknek, akik még az elejét sem értették annak, amit hallottak. Mivel nem sokat hámoztak ki belőle, különféle „hiedelmek”-et alkottak.

    Ám „gyanítani” vagy „hinni” a Célban, illetve átfogóan BEBIZONYÍTANI MINDEN EGYES EMBERNEK, beleértve SAJÁT MAGADAT is, teljesen különböző dolgok.

    A felismerés és a megértés, amit ebben a könyvben szeretnék megosztani veled, fokozatosan alakult ki próbálkozások és tévedések négy évtizede, majd napi több órás meditációs és intenzív koncentrációs gyakorlatok öt éve során.

    Életem eddigi legnehezebb feladata, hogy mindezt átadjam neked.

    A Cél megértése és bizonyítása saját magamnak – bár önmagában sem volt aprócska kihívás – közel sem volt olyan nehéz, mint átadni azt a többi embernek. Miért?

    Mert ehhez KÉT elme igazán hatékony összeköttetése szükséges. Magamat ismerem, de TÉGED nem. Egyszerűen nem tudom, hogy milyen ismeretek és milyen példák serkentenék leghatásosabban a képzeleted.

    Mielőtt írni kezdtem, megpróbáltam kifejteni a felfedezésemet több gondosan kiválasztott barátomnak; a tőlük kapott visszajelzésekért nagyon hálás vagyok. Csaknem valamennyiüket mélyen megérintette a dolog, és biztattak, hogy írjam le.

    Itt van tehát.

    Először vegyük a Kezdetet. Mindennek el kell kezdődnie valahol. Egyetértesz?

  

  
    A Kezdet


    Képzeld el a Kezdetet.

    Mindenek Kezdetét.

    Még nincsen SEMMI.

    Abszolúte Semmi: sem tér, sem idő, se észlelés, se tudatosság – semmi.

    El tudod képzelni az IGAZI SEMMIT?

    Tudom, hogy nem könnyű, de próbáld meg…

    Képzeld el az elméleti, hipotetikus, abszolút SEMMIT, aminek a Kezdetkor minden más előtt léteznie kellett.

    A Mindenek Kezdetekor.

    Próbáld elképzelni a SEMMIT gondolatban.

    Most tehát hány abszolút „Semmi” létezhet?

    Ha kettőre vagy még többre gondoltál, egyikük sem lehet „semmi” többé – az már két „valami”, amit két különböző „dolog”-ként meghatároztál és megkülönböztettél.

    Meg kell tehát állapítanunk, hogy a Kezdetkor csak EGYETLENEGY SEMMI létezhetett.

    Az Egyedülvaló.

    Emiatt az egész Univerzum egyetlen folyamat kell legyen, nem érdekes, milyen bonyolultnak tűnik számunkra, vagy milyen korlátozottan érzékeljük és értelmezzük.

    Mellékesen úgy tűnik, hogy minden, a csillagászok által érzékelhető dolog az Univerzumban a Tér Egyetlen Pontjából ered, amit a tudósok a Nagy Bumm Középpontjának neveznek. [16]

    Véletlen volna?

  

  
    Az értelem fejlődése


    Vizsgáljuk meg, mik az értelem fejlődésének feltételei.

    Lehetséges-e valamiféle „felvételt” készíteni az értelemről vagy „továbbítani” azt az egyik élőlénytől a másikig? Ha igen, akkor majmokat és csirkéket oktatnánk az egyetemeken.

    Nőhet-e egy ember értelme attól, hogy egy másik tanul? Nem igazán.

    Kifejlődhet-e értelem valamiféle gondolkodás gyakorlása nélkül? Igen valószínűtlen.

    Az értelem fejlődéséhez, úgy tűnik, egyetlen feltétel szükséges: MAGÁNAK az értelemnek a SZÁNDÉKA. Semmi más nem kell, csak a gondolkodás szándéka.

    A fenti szempontok alapján világos, hogy CSAKIS az Értelem fejlesztheti SAJÁT MAGÁT. Senki más nem tehet bennünket értelmesebbé és bölcsebbé – csakis mi magunkat. Nem így van?

    Tehát, az értelem legfontosabb jellemzője, hogy képes ÖNMAGÁT fejleszteni a SZÁNDÉKÁNAK irányába.

    Most próbáld meg elképzelni, hogy mi történne az értelemmel, ha NEM szándékozna fejleszteni magát. Mi történne a te értelmeddel, ha úgy döntenél, hogy egyáltalán NEM használod?

    Tegyük fel, hogy elhatároztad, NEM gondolkodsz többé. Világos, hogy értelmed idővel bomlásnak indulna, és jelentősen meggyengülne.

    Az értelemnek tehát van indítéka ahhoz, hogy fejlessze önmagát. Számára a legjobb és leglogikusabb választás, hogy növeszti és kiterjeszti önmagát. Mert egyébként csak gyengülne, szélsőséges esetben akár meg is szűnne létezni.

    Talán nem kellemes érzés, ha értelmünk és ismereteink gyarapodnak?

    Töprengenél azon, hogy az ellenkezőjét válaszd?

    Szeretnél kevésbé értelmes lenni?

    Kérlek, jegyezd meg a fenti kérdésekre adott válaszaidat – hamarosan szükséged lehet rájuk.

  

  
    Hol rejtőzik az értelem?


    Miben tér el egy élő és egy holt test a halál pillanatában?

    Mindkét esetben minden szerv pontosan ugyanolyan.

    Még az atomok is egyformák.

    Akkor mi a különbség?

    „Az öntudata eltűnt” – mondaná sok szakértő.

    Eltűnt, de HOVÁ? Különben is, hol van, amikor élünk? Az biztos, hogy NEM valamelyik szervben, még csak nem is a test valamelyik atomjában, mert a halál pillanatában azok mind ugyanolyanok, mint az élő testé. A szervek és atomok nem „mennek” sehová. Ugyanolyanok maradnak, és csak később indulnak oszlásnak.

    Ebből az egyszerű példából arra kell következtetnünk, hogy az öntudat, csakúgy, mint az értelem (ami az öntudat bizonyos megjelenési formája), az atomokból álló anyagi valóságtól függetlenül létezik.

    Hol vannak hát? Egyelőre nem tudjuk, de ez nem jelenti azt, hogy nem is tanulmányozhatjuk őket.

    Mindazonáltal érthető, hogy az anyagi eszközök (atomokból készített szerkentyűk) alkalmazása az öntudat és az értelem tanulmányozására nem lehet túl jó ötlet.

    Az ELME lenne a megfelelő eszközünk. Használjuk tehát!

  

  
    Az Értelem Eredete


    Megegyeztünk, hogy Kezdetben vala az Egyedülvaló Semmi.

    Abban is megállapodtunk, hogy az Élet létrejötte előtt egy Kimagasló Értelemnek kellett léteznie, aki megtervezte.

    Hogyan születhetett meg a Kimagasló Értelem? Létrejöhetett a Semmiből, a Semmiben?

    Nos, a könyv előző szakaszában épp az imént fedeztük fel önmagunk bizonyos sajátosságainak vizsgálatával, hogy az értelem KÉPES fejleszteni, és ténylegesen FEJLESZTI is magát. Bizonyíték erre a SAJÁT értelmünk.

    Valóban, ha őszintén és alaposan megvizsgáljuk Saját Magunkat, megállapíthatjuk, hogy a mi értelmünk a tudatosság egészen egyszerű szikrájából terjesztette ki önmagát, annyira egyszerűből, hogy tudatosan talán nem is emlékszünk rá.

    Van tehát egy igen logikus gondolatmenetünk. Az Értelem ÖNMAGÁT fejlesztette ki a lehető legegyszerűbb tudatosságból – ahogyan a miénk is.

    Más szavakkal a Semmi tudatossága terjesztette ki önmagát – hasonlóan a MI tudatosságunkhoz. Hát ezért OLYAN fontos önmagunk tanulmányozása – csak így ismerhetjük meg az Öntudatot.

    A tudatosságból a „létezés” tudata, az értelmesség (intelligencia) és az Értelem fejlődött ki – mind ÖNMAGÁTÓL és ÖNMAGÁVAL. Semmi más nem kellett hozzá, csak az Értelem SZÁNDÉKA, hogy gondolkozzon, méghozzá saját fejlődésének minden egyes fázisában. [1]

    Megállapítottuk tehát, hogy az Értelem számára az egyik legörömtelibb és legkielégítőbb tevékenység ÖNMAGA fejlesztése. Ebből csaknem bizonyos, hogy kellő mennyiségű gondolkodás után az Értelem rendkívül fejletté vált – a Semmiből és a Semmiben.

    Önmaga fejlesztésén kívül a Rendkívüli Értelem milyen EGYÉB elemi szükségleteit azonosíthatjuk minden kétséget kizáróan? Mi az, ami kielégítené az Élet Tervezőjének Kimagasló Értelmét és Intelligenciáját? Lehetetlennek tűnik megmondani… SAJÁT értelmünk szükségleteit viszont meg TUDJUK nevezni, nemde?

    Próbáld meg megkeresni, mely tevékenységek a legkielégítőbbek a TE intelligenciád és értelmed számára.

    Képzeld el, hogy nincs fizikai tested – csak értelmed és intelligenciád. Mi lenne értelmed számára a legörömteljesebb és legkielégítőbb tevékenység? A VÉGSŐ tevékenység? Mit nem unnál meg SOHA, mit lennél képes végtelen ideig művelni?

    Ez tisztán rólad szól. Minél jobban megérted a választ, annál közelebb juthatsz a Mindenség Céljának teljes megértéséhez. Emiatt azt javaslom, GONDOLKODJ EL a válaszon, mielőtt folytatnád az olvasást.


    
      [1] Ez a kérdés igen előrehaladott, és csak a Self, a Felsőbb Én, tanulmányozásával érthető meg teljesen, ami minden olvasó számára életre szóló foglalatosság lehet. Azonban annak megértése, hogy a tudatosság hogyan jelenik meg, és hogyan fejleszti ki az értelmet, nem elengedhetetlen a könyv további részeinek megértéséhez. Elég, ha az olvasó megérti az Egyedülvaló Semmi fogalmát, és annak szükségességét, hogy az Értelemnek az Élet előtt kell léteznie. L. még: 

